Foto: FAH

ZAKON o lustraciji je u izradi, potvrdio nam je to Ivan Tepeš, potpredsjednik Hrvatskog sabora i predsjednik stranke HSP AS. Za Index je kazao da se radi na nacrtu tog zakona, ali da on još nije u završnoj fazi niti u saborskoj proceduri.



"Na njemu se radi, ali ne radim ja, to radi Udruga hrvatski križni put. Ja sam javno rekao svoj stav o lustraciji i zašto se ona mora provesti. S obzirom na to da su kažnjeni zločini i zločinci iz doba NDH iako su neki pobjegli u Argentinu, s obzirom na to da su se provodili procesi vezani za Domovinski rat pa su generali Gotovina i Markač u Haagu morali dokazivati svoju nevinost pa još imamo slučaj Lora, uglavnom svi zločini su se procesuirali osim onih iz doba komunističkog režima. Od svibnja 1945. smo imali Tezno, Goli otok, ubojstva emigranata. Netko bi pjevao "Vilo Velebita" pa bi završio u zatvoru.



Nismo imali nijedan proces ni presudu za neki od tih zločina. Jedini proces je onaj u Njemačkoj tj. suđenje Perkoviću kojeg je bivša Vlada htjela zaustaviti i time okaljati ugled Hrvatske baš prije ulaska u EU. Vrijeme je da se ti zločini i zločinci počnu kažnjavati. Ako je netko ubio ijednu nevinu osobu, a ubijeno ih je na desetke tisuća, za to treba odgovarati", rekao je Tepeš u razgovoru za Index.

Tekst se nastavlja ispod oglasa

"To su provele sve zemlje istočnog bloka"



Kazao je kako je ovaj Zakon u ingerenciji pravosuđa, koje će odlučiti kako će se to rješavati, no tvrdi kako je bitno naglasiti da lustracija nije nešto što jedino Hrvatska poznaje, već da je to europska praksa koju su provele sve zemlje istočnog bloka.



"Na tome rade u Udruzi križni put i o tome će se voditi javna rasprava. To nije lov na ljude, već na one koji su činili zločine", rekao je Tepeš.



Pokušali smo doći do Brune Esih, predsjednice Udruga Hrvatski križni put i znanstvenice s Instituta Ivo Pilar, no nismo je uspjeli dobiti. Ministar kulture Zlatko Hasanbegović također član ove Udruge trebao je raditi na izradi tog zakona, ali je to opovrgao.